Skokontdekking toe metrobeamptes afleweringswa voorkeerMetropolisiebeamptes het die man agterin dié Hyundai H-100 in die Duduza-polisiedistrik gekry nadat hy erg aangerand en vasgebind is. Foto: Verskaf Vier metropolisiebeamptes van Ekurhuleni het Maandag omstreeks 11:30 op die R23-Heidelbergpad, net voor die Geluksdalpad, ŉ Hyundai-afleweringsvoertuig met twee insittendes voorgekeer en ŉ skokontdekking gedoen. Hoofsupt. Wilfred M. Kgasago, metropolisiewoordvoerder, sê die beamptes was verstom toe hulle op ŉ man afkom wat vasgebind agterin die voertuig toegemaak was en tekens getoon het dat hy ernstig aangerand is. Die bestuurder van die Hyundai en sy passasier is in hegtenis geneem en ŉ ambulans vir die beseerde man ontbied, sê Kgasago. Die beseerde het vertel sy nagmerrie het twee weke gelede begin “Die beseerde, wat gesukkel het om asem te haal en wie se gesig opgeswel was, het vertel sy nagmerrie het twee weke gelede begin toe hy en sy vrou in Fordsburg [wes van Johannesburg se middestad] oorval en hul voertuig gekaap is,” vertel Kgasago. Hy het voorts beweer dat hy intussen in die een of ander gebou gevange gehou is. Voorlopige ondersoek het aan die lig gebring die kaping is by die Johannesburg-Sentraal-polisiestasie aangemeld. Nadat die polisie die Hyundai nagegaan het, het hulle vasgestel dit is geregistreer in die naam van ŉ Ethiopiese burger wat op Odendaalsrus op die Vrystaatse Goudveld woon. Pogings om hom te bel, was tot dusver onsuksesvol, sê Kgasago. Nadat die nodige prosedure in Brakpan se polisiestasie gevolg is, het beamptes die verdagtes, onderskeidelik 27 en 30 jaar oud, na Brixton se blitspatrollie geneem en die afleweringswa na die SAPD se voertuigbewaarplek in Benoni. Kgasago sê die polisie is besig met ŉ diepgaande ondersoek om die raaisel van dié saak op te los. Hy kon by navraag nie sê wat van die slagoffer se vrou geword het of in watter voertuig hulle tydens die kaping gery het nie. Die beseerde man was Dinsdag nog in die hospitaal waar hy vir ernstige beserings behandel is.